ዩኒቨርሲቲው የኢኮስ የብረታ ብረት ማምረቻ ድርጅትን በጥናትና ምርምር ማገዝ የሚያስችለውን የመግባቢያ ሰነድ ተፈራረመ
ሞገስ ጸጋዬ አዲስ አበባ፡- በጥናትና ምርምር፣ በተማረ የሰው ሃይል የኢኮስ የብረታ ብረት ማምረቻ ድርጅት ለማገዝ የሚያስችለውን የመግባቢያ ሰነድ መፈራረሙን የአዳማ ሳይንስና ቴክኖሌጂ የኒቨርሲቲ አስታወቀ፡፡ዩኒቨርሲቲው ከድርጅቱ ጋር የመግባቢያ ሰነዱን በተፈራረሙበት ወቅት የዩኒቨርሲቲው ፕሬዚዳንት ዶክተር ለሚ ጉታ እንደገለጹት፤ ኢንዱስትሪዎች ማገዝ የዩኒቨርሲቲው ዋና ተልዕኮ በመሆኑ በሁለት መቶ ኪሎ ሜትር እርቀት ውስጥ ከሚገኙ ኢንዱስትዎች ጋር በጋራ እየሰራን ይገኛል፡፡ እንደ ኢኮስ ያሉ የግልና የመንግስት ኢንዱስትሪዎች ያሉባቸውን ችግሮች በጥናት በመለየት በጋራ መፍትሔዎችን ያስቀምጣል፡፡ዩኒቨርሲቲው ሀገሪቷ ካሏት ዩኒቨርሲቲዎች ለየት ባለ ሁኔታ የሀገሪቱን እድገት ይመራል፣ ኢንዱስትዎችንም ያግዛል ተብሎ የሳይንስና ቴክኖሌጂ ዩኒቨርሲቲ የሚል ስያሜ እንደተሠጠው ያመለከቱት ፕሬዚዳንቱ ፣ በአሁኑ ወቅት የተሰጠውን ሃላፊነት ለመወጣት እየሰራ እንደሚገኝ አመልክተዋል። የሀገሪቱን እድገት ሊያግዙ የሚችሉ የተለያዩ ካምፓኒዎችን፣ ተቋማትን እና ዩኒቨርሲቲዎች ውስጥ ተሰማርተው አዲስ ነገር ሊፈጥሩ የሚችሉ ተማሪዎችን ማፍራት እንዳለ ጠቁመው፣ በዘርፉ የሰለጠኑ ተማሪዎችን በማሰማራት ኢኮስ የሚሰራውን ስራ እናግዛለን ብለዋል፡፡እንደ ፕሬዚዳንቱ ገለጻ፤ ዩኒቨርሲቲው ከኢንዱስትዎች ጋር በመስራት ኢንዱስትሪዎች ውጤታማ እንዲሆኑ በሚያጋጥማቸው ችግሮች ላይ ጥናት በማካሄድ ችግራቸውን በመፍታት በሙሉ አቅም ለሀገር እንዲሰሩ ማስቻል ላይ በትኩረት እየሰራ ይገኛል፡፡ ዩኒቨርሲቲው በሀገር ውስጥ ያሉ ኢንዱስትሪዎች በተናጠል እቃን ገዝተው ምርምር ለማድረግ ስለሚቸግራቸው ያለባቸውን ችግር በመፍታት ስራቸው ውጤታም እንዲሆን በስፋት እየተንቀሳቀሰ እንደሚገኝ አመልክተዋል፡፡ የኢኮስ ዋና ስራ አስፈፃሚ አቶ ሼል ኤች ቹ በበኩላቸው ከባለ ስድስት፣ ስምንት፣ ሃያ ስምንት፣ ሰላሳና ሰላሳ ሁለት ቁጥር በስተቀር በተቀሩት ቁጥር የፌሮ ብረቶችን እያመረትን በሀገሪቱ በምርቱ ዙሪያ ያለውን እጥረት በመቅረፍ እየሰራን ነው ብለዋል፡፡ ድርጅቱ በፈረንጆች በ2022 ዋየር ሬድ ሽቦ ለማምረት በዝግጅት ላይ መሆኑን ጠቁመው ፣ እስከ 2030 ደግሞ ከአንድ መቶ እስከ ሶስት መቶ ሜትሪክ ቶን ብረት ለማምረት እቅድ መያዙን አመልክተዋል፡፡ድርጅቱ በርካታ የሰው ሃይል አሰማርቶ የሀገሪቱን ኢኮኖሚ እየደገፈ ነው ያሉት ስራ አስፈፃሚው፣ ኢትዮጵያ የናይትሮጅን፣ የፖታሽየም፣ የፎስፈረስና የመሳሰሉት ማዕድናት ሀብት ባለቤት ስለሆነች ዩኒቨርሲቲው ጥናት በማድረግ እገዛ የሚያደርግ ከሆነ በሀገር ውስጥ በርካታ ምርቶችን በማምረት ከውጭ ሀገር የሚገቡ ምርቶችን በሀገር ምርት መተካት እንደሚቻል ጠቁመዋል፡፡